પ્રધાનમંત્રી શ્રી નરેન્દ્રભાઈ મોદીએ કહ્યું હતું કે, પોલીસ, ફોરેન્સિક સાયન્સ અને ન્યાયતંત્રના મજબૂતિકરણથી અપરાધિક ગતિવિધિઓ નિયંત્રીત કરીને નાગરિક સુરક્ષા વધુ સુદ્રઢ કરી શકાય છે. ગુજરાતે આ ત્રણેય સ્તંભોને ધ્યાને રાખીને રક્ષા શક્તિ યુનિવર્સિટી, નેશનલ લૉ યુનિવર્સિટી અને ફોરેન્સિક સાયન્સિસ યુનિવર્સિટીની સ્થાપના કરીને આંતરિક સુરક્ષા તથા ન્યાયિક પ્રક્રિયા અસરકારક કરી અપરાધોને નિયંત્રણમાં રાખવા મહત્વનું કામ કર્યું છે. ગાંધીનગરમાં ગુજરાત ફોરેન્સિક સાયન્સ યુનિવર્સિટીના ચોથા પદવીદાન સમારોહમાં બોલતા શ્રી નરેન્દ્રભાઈ મોદીએ માનવીય આંતરસુઝ-હ્યુમન ઈન્ટેલીજન્સ અને પરંપરાગત જ્ઞાનને આધુનિક ટેકનોલોજી સાથે જોડીને ફોરેન્સિક સાયન્સ ક્ષેત્રે નવા આયામો હાંસલ કરવા અનુરોધ કર્યો હતો.